登烏龍山寺閣
作者：張伯玉
朝代：宋

paragraphs: 桐川本無塵，況此幽閣逈。
萬木含秋聲，一軒與天浄。
前峯翠分滴，後谷語相應。
檻下江雲歸，檐前古雪凝。
巖僧對游客，湛若寒冰瑩。
百慮緣心空，獨飯隨疏磬。
嗟余本林壑，謬與世紛競。
一作市朝人，幾傷麋鹿性。
舊山別來久，蘿蔓鎖幽徑。
長恐客沈深，未得歸期定。
息中來此境，時覺襟韻勝。
猶媿招隠心，聯爲小山詠。